A Bizottság határozata

(1991. január 8.)

a 90/423/EGK tanácsi irányelv 5. cikke alkalmazásában a ragadós száj- és körömfájás elleni védekezés készenléti terveinek kidolgozásakor alkalmazandó kritériumok megállapításáról

(91/42/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a száj- és körömfájás elleni védekezésre irányuló közösségi intézkedések bevezetéséről szóló 85/511/EGK irányelv, a szarvasmarhafélék és sertések Közösségen belüli kereskedelmét befolyásoló állat-egészségügyi problémákról szóló 64/432/EGK irányelv, valamint a szarvasmarhafélék, a sertés, továbbá a friss hús vagy a húsipari termékek harmadik országokból történő behozatala kapcsán felmerülő egészségügyi, valamint állatorvosi vizsgálattal kapcsolatos problémákról szóló 72/462/EGK irányelv módosításáról szóló, 1990. június 26-i 90/423/EGK tanácsi irányelvre [1] és különösen annak 5. cikkére,

mivel a 90/423/EGK irányelv 5. cikkének (2) bekezdése kimondja, hogy a Bizottság a nemzeti készenléti tervek kidolgozására alkalmazandó kritériumokat állapít meg;

mivel az említett kritériumoknak biztosítaniuk kell, hogy a tagállamok által a Bizottság elé terjesztett nemzeti készenléti tervek a ragadós száj- és körömfájás betegség gyors és hatékony felszámolását tegyék lehetővé annak kitörése esetén;

mivel kívánatosnak tűnik, hogy szükség esetén a Bizottság a fent említett kritériumok mellé magyarázó megjegyzéseket fogadhasson el;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 90/423/EGK irányelv 5. cikkének (4) bekezdésében előírt intézkedés alapján a tagállamok által a Bizottság elé terjesztett készenléti terveknek – jóváhagyásuk érdekében – meg kell felelniük a mellékletben meghatározott kritériumoknak.

2. cikk

(1) A Bizottság, a mellékletben megállapított kritériumokra vonatkozó magyarázó megjegyzéseket kifejtő ajánlásokat fogadhat el.

(2) A Bizottság az (1) bekezdésben említett ajánlásokat közzéteszi.

3. cikk

Ennek a határozatnak a tagállamok a címzettjei.

Kelt Brüsszelben, 1991. január 8-án.

a Bizottság részéről

Ray Mac Sharry

a Bizottság tagja

[1] HL L 224., 1990.8.18., 13. o.

--------------------------------------------------

MELLÉKLET

A készenléti tervekre vonatkozó kritériumok

A készenléti terveknek legalább a következő kritériumoknak kell megfelelniük:

1. válságkezelő központ felállítása nemzeti szinten, amely koordinálja az érintett tagállam minden ellenőrző intézkedését;

2. a járványellenőrző intézkedések helyi szintű koordinációjához megfelelő eszközökkel rendelkező helyi járványvédelmi központok jegyzékének összeállítása;

3. részletes tájékoztatás nyújtása az ellenőrző intézkedésekkel foglalkozó személyekről, szaktudásukról és feladatkörükről;

4. minden helyi járványvédelmi központnak gyorsan fel kell tudnia venni a kapcsolatot azokkal a személyekkel/szervezetekkel, akik/amelyek közvetlenül vagy közvetetten érintettek egy járványkitörésben;

5. a járványellenőrző intézkedések megfelelő végrehajtása érdekében a felszerelések és anyagok elérhetősége;

6. a fertőzés vagy kontamináció gyanúja vagy megállapítása esetén foganatosítandó intézkedésekre vonatkozó részletes utasítások előírása, beleértve a hullák ártalmatlanítására javasolt módszereket;

7. a gyakorlati és adminisztratív tevékenységekben való jártasság fenntartására és fejlesztésére vonatkozó képzési programokat létrehozása;

8. a diagnosztikai laboratóriumoknak rendelkezniük kell a post mortem vizsgálat eszközeivel, a szükséges szerológiai, szövettani stb. kapacitással, és a gyors diagnosztizáláshoz szükséges ismereteket fenn kell tartaniuk. A minták gyors szállítására vonatkozó intézkedéseket kell hozniuk;

9. a ragadós száj- és körömfájás elleni vakcinának, a rendkívüli vakcinázás újbóli bevezetése esetén szükséges becsült mennyiségére vonatkozó részletek előírása;

10. a készenléti tervek végrehajtásához szükséges jogkörök biztosítására vonatkozó rendelkezések meghozatala.

--------------------------------------------------